荅裴集陽伯明二賢各垂贈二十韻今以一章用酬兩作
作者：皎然
朝代：唐

paragraphs: 知音如瓊枝，天生爲予有。
攀折若無階，何殊天上柳。
裴生清通嗣，陽子盛德後。
詩名比元長，賦體凌延壽。
珠生驪龍頷，或生靈蛇口。
何似雙瓊章，英英曜吾手。
白日不可汙，清源肯容垢。
持此山上心，待君忘情友。
且伴丘壑賞，未隨名宦誘。
坐石代瓊茵，製荷捐艾綬。
清宵集我寺，烹茗開禪牖。
發論教可垂，正文言不朽。
白雲供詩用，清吹生座右。
不嫌逸令醉，莫試仙壺酒。
皎皎尋陽隱，千年可爲偶。
一從漢道平，世事無紛糺。
星文齊七政，天軸明二斗。
召士揚弓旌，知君在林藪。
莫學潁陽子，請師高山叟。
出處藩我君，還來會厓阜。